436 hektar med græs - næsten 900 fodboldbaner. Så meget græs råder landmand Erik Møller Andersen over. - Ja, jeg er nok lidt en græsnørd, siger Erik Møller Andersen, der lavede afgangsopgave fra landbrugsskolen om netop græs. Og det er også derfor han har sat sig på skolebænken i Videnscenter for Landbrugs grovfoderskole. Det er Peter Hvid Laursen der står bag, og han mener, der er helt op til 20 procent mere udbytte at vinde, hvis man fokuserer på sit græs. - Marken har bare været der. Den skulle give det, den nu kunne, og så har man koncentreret sig om stalden og dyrene, siger Peter Hvid Laursen. Fokus skal lægges på at høste det rigtige tidspunkt og på at ensilere, når græsset er lige præcis tørt nok. - Vi skal gerne nå en tørstofprocent på mellem 35 og 40, siger Erik Møller Andersen. - Jeg har sådan en tørstofmåler i fingrene, siger den selvudnævnte græsnørd med et smil. Når græsset er snittet, køres det i silo, hvor luften presses ud af det inden det tildækkes med plastik. Herefter tages der en prøve af græsset. - Det er for at blive klogere på hvad vi skal gøre næste år, når vi står i samme situation, siger Erik Møller Andersen, der nød den solrige høstdag. - Det bliver ikke meget bedre, siger han.
Det rette tidspunkt og den rette tørhedsgrad kan betyde meget for landmændenes udbytte af græsmarkerne.